2. ΒΑΣΙΛΙΚΟΝ ΔΙΑΤΑΓΜΑ της 22 Απρ./4 Μαΐου (αναδημ. 2 Ιουν.)  1939 Περί της αποζημιώσεως των εκτελούντων την Υγειονομικήν Υπηρεσίαν των Υγειονομείων και Αεροϋγειονομείων. Έχοντες υπ’ όψει την παρ. 1 του άρθρ. 19, ως και το άρθρ. 31 του Α.Ν. 340/1936 και σχετικήν γνωμοδότησιν του Συμβουλίου Επικρατείας, προτάσει των επί της Κρατικής Υγιεινής και Αντιλήψεως και Οικονομικών Υπουργών, απεφασίσαμεν και διατάσσομεν: Άρθρ.1.-(Αντικατεστάθη δια του άρθρ. 2 Β.Δ. 11.12.54 και ήδη δια του άρθρ. 1 Β.Δ. 25 Οκτ. 1957). Άρθρ.2.-Απαγορεύεται η είσπραξις της ως άνω αποζημιώσεως απ’ ευθείας υπό των δικαιούχων παρά των πλοιοκτητών, πλοιάρχων ή πρακτόρων. Η παράβασις της διατάξεως ταύτης τιμωρείται συμφώνως προς το άρθρ. 22 του Α.Ν. 340/1936. Άρθρ.3.-Η αμοιβή του ενεργήσαντος την ιατρικήν επίσκεψιν καταβάλλεται τω δικαιούχω δια χρηματικού εντάλματος του επί της Κρατικής Υγιεινής και Αντιλήψεως Υπουργού επί τη βάσει καταστάσεως συντεταγμένης κατά τους παρά πόδας του Δ/τος τούτου τύπους, υπογραφομένης υπό του δικαιούχου ιατρού και τεθεωρημένης υπό του Υγειονόμου. Η κατάστασις αύτη υποβάλλεται εις το Τμήμα Λοιμωδών Νόσων (Γραφείον Ε.Υ.Α.) του Υπουργείου Κρατικής Υγιεινής και Αντιλήψεως, όπερ μετά τον έλεγχον αυτής, διαβιβάζει ταύτην προς τας παρά τω ως άνω Υπουργείω ή Γεν. Διοικήσεσι Υπηρεσίας Εντελλομένων Εξόδων προς έκδοσιν του χρηματικού εντάλματος επ’ ονόματι του δικαιούχου. Εις τον Ημέτερον επί της Κρατικής Υγιεινής και Αντιλήψεως Υπουργόν ανατίθεμεν την δημοσίευσιν και εκτέλεσιν του παρόντος.  (Ακολουθούσιν υποδείγματα καταστάσεων). 